
IDŐSZAKOS TALAJTAKARÓ SZEREPE ÉS VIZSGÁLATA SZŐLŐTERMESZTÉSBEN

Kulcsszavak: Földtan,Éghajlat,Talajerózió,Vízelvezetés,Talajélet
Dolgozatomban egy időszakosan talajtakart és egy hagyományosan művelt szőlőültetvény talajait vizsgáltam. Ezek alapján az irodalmi áttekintésben feldolgoztam a szőlő környezeti igényeit és művelésének módjait. Az anyag és módszer részben begyűjtöttem a területre jellemző talaj földantani és éghajlati jellemzőit, és a talajvizsgáló eszközöket bemutattam. Az eredmények fejezetben a vizsgálatom eredményeit bemutattam, és a SWOT analízist állítottam fel. A szakirodalmi adatok és saját vizsgálataim alapján elmondható, hogy a takarónövényzet alkalmazása kulcsfontosságú a talaj védelmének és minőségének megőrzése szempontjából. A talajtakarás nem csak a szőlőfajták termelésének fokozására irányul, hanem a talajerózió megelőzésére, a vízelvezetés javítására és a növények tápanyag ellátottságának optimalizálásra. Kutatások, és gyakorlati tapasztalatok alapján jelentősen több előnnyel rendelkezik, mint hátránnyal. A bevezetésben felállított hipotéziseimet részben megerősítettem, de részben meg is cáfoltam. Az 1. feltételezésem az volt, hogy a talajtakaróval rendelkező talajon a víz beszivárgása kedvezőbb és a talajerózió csökken. Ezt a tézist megerősítették az eredményeim is, mivel a talajnedvesség magasabb volt a talajtakaró növényzettel rendelkező ültetvényen. A talajtakaró növényzet gyökérzete segíti a víz beszivárgását. Emellett az erózió is csökkent mivel a talaj takarónövényzettel volt ellátva több hónapon keresztül és így megakadályozta a szél és víz által okozott talajpusztulást. A 2. hipotézisem az volt, hogy az időszakos talajtakarás miatt a szántóföldi műveletek is kevesebbek, ezt részben megerősítem, mert jól látható volt a talajbolygatás minimálisra csökkentése, viszont a nagy erőgépek sajnos a talaj tömörödöttségének szempontjából ugyan olyan kárt okozott, mint a takarónövényzet nélküli szőlőművelésben. A 3. hipotézisem az volt, hogy feltételeztem a talajélet növekedését a talajtakaró növényzet alkalmazásának hatására. Ezt a feltételezésemet is részben meg tudom erősíteni, mivel a takaró növényzet alkalmazása miatt jóval több rovart láttam az ültetvényen, mint a talajtakaró nélküli művelésben. A földigiliszták hiánya viszont cáfolásra ad okot, de ez a jelenség valószínűleg köszönhető a talaj típusának is, ugyanis a gilisztafélék a száraz homokot nem kedvelik. Összességében a talajtakarás alkalmazása a szőlőben nem csupán egy kertészeti praktika, hanem egy komplex rendszer, amely hozzájárul a fenntartható szőlőtermesztéshez.



